ફોસ્ટર હોમમાં વિલીનો સત્તાવાર વાલી એ જ હતો, એમ છતાં વિલી ત્યારે પણ ભાગ્યે જ ઈયાનને ફોન કરતો. ખાસ પ્રસંગોએ કે અમસ્તો ઈયાન મળવા જાય ત્યારે પણ વિલી તેની સાથે ખપ પૂરતી જ વાત કરતો. શરૂઆતમાં તેને વિલીનું વર્તન અજૂગતું લાગતું. પરંતુ મોટા થયા પછી પણ વિલીનું અતડાપણું એવું જ રહ્યું હતું. ડગ્લાસને મળેલા વળતરનું તેણે વ્યવસ્થિત રોકાણ કરી આપ્યું હતું, એટલે તેમાંથી વિલીનું ગાડું ભણી લે ત્યાં સુધી તો ગબડી શકે તેમ હતું. તેને નોકરી મળી ત્યાં સુધી ઈયાન પોતાની રીતે સંપર્ક રાખ્યા કરતો. એ પછી વિલીએ તો કદી સામેથી સંપર્ક કર્યો ન હતો અને ઈયાને પણ પોતાની જવાબદારી પૂરી થઈ ગયેલી માની લીધી હતી.